REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/167-17

7. oktobar 2017. godine

B e o g r a d

**ZAPISNIK**

**12. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA ODRŽANE**

**14. SEPTEMBRA 2017. GODINE**

 Sednica je počela u 12.15 časova.

Sednicom je predsedavao Meho Omerović, predsednik Odbora za ljudska i manjinska prava i ravnopravnost polova.

Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Milena Turk, Ljiljana Malušić, Olivera Ognjanović, Marjana Maraš, Tatjana Macura, Maja Videnović, Marija Janjušević, Enis Imamović i Olena Papuga, članovi Odbora. Sednici nisu prisustvovali članovi Odbora: Milosav Milojević, Vesna Ivković, Marina Ristić i Elvira Kovač.

Sednica je, na osnovu člana 44. stav 4. Poslovnika Narodne skupštine, održana zajedno sa sednicom Odbora za evropske integracije. Kopredsedavajući zajedničke sednice je bio predsednik Odbora za evropske integracije Nenad Čanak. Sednici su prisustvovali članovi Odbora za evropske integracije Žarko Mićin, Zvonimir Đokić, Petar Jojić, Aleksandar Stevanović, Muamer Bačevac i Hadži Milorad Stošić i zamenici članova Tanja Tomašević Damnjanović, Milimir Vujadinović, Olivera Pešić, Dragan Veljković, Ivan Karić, Aleksandra Jerkov i Balint Pastor. Sednici je prisustvovao i narodni poslanik Boško Obradović.

Sednici su prisustvovali predstavnici Ministarstva unutrašnjih poslova: Biljana Popović Ivković, državni sekretar, Novak Vučinić, šef odseka za rad policije u zajednici, Sretko Pjanović, zamenik načelnika Odeljenja za javni red i mir i Golub Gačević, zamenik načelnika Uprave policije; predstavnici Kancelarije za ljudska i manjinska prava: Suzana Paunović, direktorka, Tanja Srećković i Marko Jovanović; predstavnici UNDP-a: Stelijana Nedera, zamenica stalne predstavnice, Nenad Petković, koordinator projekta „Biti LGBTI“, Marina Babović, Jelna Tadžić i Sofija Ftes; predstavnici Zaštitnika građana: Gordana Stevanović, zamenica Zaštitnika građana za prava deteta i rodnu ravnopravnost i Borjana Peruničić, načelnica Odeljenja za rodnu ravnopravnost; predstavnici Ministarstva za rad, zapošljavanje, boračka i socijalna prava: Nina Mitić, pomoćnica ministra i Ana Njamcul; predstavnici Ministarstva odbrane: Željka Grubač i Biljana Stojković; predstavnici Ministarstva spoljnih poslova: Predrag Stanojević i Andrej Terečik; predstavnici Ministarstva državne uprave i lokalne samouprave: Biljana Marković, rukovodilac Grupe za ljudska i manjinska prava i Boris Milićević, poseban savetnik ministra; predstavnik Ministarstva za evropske integracije Jugoslav Milačić; predstavnik Poverenika za zaštitu ravnopravnosti Tatjana Jokanović; predstavnici Poverenika za informacije od javnog značaja i zaštitu podataka o ličnosti Marko Nikotić, samostalni savetnik u Sektoru za harmonizaciju; Milan Bojković, zamenik Republičkog javnog tužioca; Žarko Stepanović, v.d. direktora Kancelarije za saradnju sa civilnim društvom; Aleksandar Stanković iz Bezbednosno-operativnog centra; Slađana Baroš, predstavnik Instituta za javno zdravlje „Milan Jovanović Batut“; predstavnici Delegacije Evropske unije u Republici Srbiji, Nora Hajrinen, šefica Političkog odeljenja i Gordana Arackić; predstavnik ambasade Holandije, Nian Perebom; predstavnik Ujedinjenih nacija, Milan Marković; predstavnik nevladine organizacije Civil rights defenders, Goran Miletić; predstavnik YUCOM-a, Milena Vasić; predstavnici nevladine organizacije Egal, Vesna Zorić i Anđela Čeh; predstavnik Glic-a Predrag Azdejković; predstavnik Gauten LGBTI Jovanka Todorović; predstavnik Asocijacije DUGA Aleksandar Prica; predstavnik Udruženja Da Se Zna, Dragoslava Barzut i predstavnik NDI Petrovac Mahsuma.

Na predlog oba predsednika odbora, usvojen je sledeći

**D n e v n i r e d**

1. Predstavljanje izveštaja „Biti LGBTI u Srbiji“ koji je pripremljen od strane Programa za razvoj Ujedninjenih nacija (UNDP) u Republici Srbiji.

**Tačka 1.**

 M. Omerović je pre davanja reči uvodnim govornicima, napomenuo da ova zajednička sednica predstavlja nastavak saradnje Narodne skupštine i njenih radnih tela sa nevladinim organizacijama i predstavnicima državnih organa u smislu jačanja položaja LGBTI osoba u Srbiji kao jednoj od najugroženijih kategorija našeg stanovništva. Inicijativa održavanja zajedničke sednice Odbora potekla je od UNDP-a, a izveštaj je pripremljen u okviru regionalnog projekta. S. Paunović je iznela podatak da se prema Izveštaju visokog komesara Ujedinjenih nacija za ljudska prava Srbija svrstava u onu grupu zemalja koja je od 2011. godine do danas napravila značajne pomake u unapređenju, pre svega, zakonodavnog okvira. Napomenula je da se već radi na analizi efekata Strategije prevencije i zaštite od diskriminacije za period od 2014. do 2018. godine i da će uskoro započeti priprema strategije za novi period. Navela je da je Kancelarija za ljudska i manjinska prava od prošle godine podržala projektne aktivnosti 28 organizacija civilnog društva, a kroz te programe su snimljena 4 dokumentarna filma, 22 video klipa i video spota, 17 emisija i bilo je preko 300 medijskih objava. B. Popović Ivković je istakla da je Ministarstvo unutrašnjih poslova 2014. godine donelo Akcioni plan za unapređenje rada i saradnje policije sa predstavnicima i udruženjima seksualno različitih osoba u cilju razvoja unapređenja rada policije, izmenjen je Zakon o javnom okupljanju građana i objavljen je Priručnik o radu policije sa LGBTI populacijom. O unapređenju prava na slobodno okupljanje pripradnika LGBTI zajednice govori podatak o održavanju Parade ponosa svake godine od 2014. godine, zahvaljujući značajnom angažovanju Ministarstva i merama zaštite koje su sprovedene kako bi se parade ponosa obezbedile, naglasila je B. Popović Ivković. Kroz redovne programe stručnog usavršavanja policijskih službenika u organizaciji Odeljenja za stručno obrazovanje i obuku i kroz rad u Direkciji policije jača se svest policijskih službenika o različitostima sa ciljem da eventualne predrasude ne utiču na njihovo profesionalno postupanje prema osobama različite orijentacije. Na kraju, pozvala je pripadnike LGBTI populacije da prijave policiji svako ugrožavanje njihove sigurnosti i bezbednosti jer samo na taj način policija može da ih zaštiti. S. Nedera je rekla da je UNDP, kroz istraživanja prilikom izrade Izveštaja, uvideo da se LGBTI populacija na Zapadnom Balkanu i dalje suočava sa teškoćama. Prepoznati su napori Republike Srbije da ojača položaj LGBTI populacije, ali ističe da je potrebna veća politička podrška daljem unapređenju i poštovanju prava LGBTI osoba. Problemi koji su uočeni uključuju nedoslednu primenu antidiskriminacionog zakonodavnog okvira, istrage, krivičnog gonjenja i sankcionisanja zločina iz mržnje, legislativu u pogledu punopravnog prepoznavanja transrodnih osoba, a prioriteti bi trebalo da budu sistematska podrška u sistemu obrazovanja, zapošljavanja i zdravstva. G. Stevanović je istakla da iako je normativni okvir dosta unapređen kada je reč o položaju LGBTI osoba, te osobe se retko obraćaju nadležnim institucijama kada se suoče sa problemima, a najčešći razlog za to je njihovo nepoverenje u institucije. G. Miletić je izneo podatak da 26% LGBTI osoba kažu da su bili žrtva fizičkog nasilja, a 72% njih je bilo žrtva verbalnog nasilja. Mlađe LGBTI osobe se najčešće suočavaju sa vršnjačkim nasiljem dok starijim LGBTI osobama pristup pravdi je ključni problem. Postoje jasna očekivanja od Parlamenta, a to su da se usvoji Deklaracija protiv homofobije, donese zakon koji bi na sveobuhvatan način rešio problem vršnjačkog nasilja, da se donese zakon o regulisanju pravnog položaja trans osoba, kao i da se usvoji zakon o registrovanim partnerstvima, naveo je G. Miletić. Pohvalio je rad policije i rekao je da se očekuje bolji rad tužilaštva. N. Petković je predstavio Izveštaj, rekavši da on predstavlja deo projekta „Biti LGBTI osoba u istočnoj Evropi“ i da predstavlja participativni pregled i analizu pravnog, institucionalnog, političkog i društveno-ekonomskog okruženja za lezbejske, gej, biseksualne, transrodne i interseksualne osobe i civilno društvo. Teme koje Izveštaj obrađuje su bezbednost i zločini iz mržnje, govori mržnje, sloboda mirnog okupljanja, prava istopolnih partnera, obrazovanje (diskriminatorni sadržaj udžbenika, vršnjačko nasilje i zlostavljanje), radna prava transosoba, LGBTI osobe u oružanim snagama, trans osobe i pristup zdravstvenim uslugama, osobe koje žive sa HIV-om, interseksualne osobe, pristup dokumentima za trans osobe, azil i pristup pravdi. Glavne preporuke su da se usvoji zakon o rodnom identitetu i omogućiti zakonsko priznavanje pola za transosobe u skladu sa njihovim preferiranim rodom, usvojiti propise o građanskom partnerstvu i usvojiti ili dopuniti važeću legislativu za regulisanje prava istopolnih partnera, sprovesti efikasne i delotvorne istrage o pretnjama i napadima na osnovu pretpostavljene ili stvarne seksualne orijentacije i rodnog identiteta, usvojiti novu nacionalnu strategiju o HIV-u ili akcioni plan koji će promovisati i osigurati održivo finansiranje programa koji se odnosi na prevenciju HIV-a i podršku osobama koje žive sa HIV-om, sa posebnim fokusom na ključne populacije i obezbediti veću političku posvećenost promovisanju kulture poštovanja LGBTI osoba.

 Nakon uvodnih izlaganja, otvorena je diskusija. Prva se javila za reč M. Janjušević koja je istakla da osuđuje bilo kakvo nasilje i govor mržnje prema bilo kome, da Ustav Republike Srbije kaže da u Srbiji postoji muški i ženski pol i da je brak zajednica muškarca i žene, da veruje da Parada ponosa nije sama po sebi cilj već uticaj na institucije i s tim u vezi promocija homoseksualizma, naročito u udžbenicima. Smatra da LGBTI osobe nisu ugrožene u Srbiji toliko koliko su ugrožena deca, žene i natalitet. A. Stevanović je rekao da je dobro da u Srbiji više nema organizovanog nasilja protiv LGBTI osoba, ali da i dalje postoji bezbednosni rizik održavanja Parade ponosa. B. Obradović je rekao da je ideja homoselsualizma namentuta tema, da gej lobisti žele mnogo više od gej parade kao što su usvajanje zakona o istopolnim zajednicima, izdvajanje sredstava iz budžeta za promenu pola, promocija homoseksualnosti deci, a čemu se protivi većina građana Srbije i što je suprotno našoj tradiciji i verskim uverenjima. N. Čanak je rekao da država mora svakom građaninu da obezbedi mir, sigurnost i zaštitu elementarnih ljudskih prava. M. Videnović je napomenula da je bitna ideologija ljudskih prava i kako da se ta prava ispoštuju i zaštite. M. Jevtović Vukojčić je navela da su ljudi sa različitim seksualnim orijentacijama zapravo građani i građanke Republike Srbije i da je naš prioritet i cilj da imamo toleranciju na različitost jer je to odlika demokratskih država. M. Vujadinović je naglasio da država treba obezbediti mehanizam zaštite od diskriminacije bilo koje uzgrožene grupe u našoj zemlji. P. Jojić je istakao da se Srpska radikalna stranka maksimalno zalaže za tradicionalne poriodične vrednosti i poboljšanje nataliteta, da svi građani moraju biti zaštićeni po ustavu i zakonu i državni organi su dužni da im obezbede pravnu sigurnost, ali da postoje druge ugrožene grupe kojima treba pomoći. M. Omerović je na kraju diskusije rekao da ostaju očekivanja i verovanja da ćemo biti u prilici da niko u našem društvu neće biti ugrožen, pre svega fizički, i da svako ima pravo da bude zaštićen.

Sednica je zaključena u 14.30 časova.

SEKRETAR ODBORA PREDSEDNIK ODBORA

Rajka Vukomanović Meho Omerović